กิลเดอริส ( - ส.ศ. 2694)

ธงราชสีห์สาธารณรัฐแห่งกิลเดอริส

> "ดินแดนที่ราบต่ำเกลเดอร์แลนด์ ดินแดนที่แลดูล้าหลังและพิศวงเมื่อแรกพบ ... ไม่มีใครรู้เลยว่าชะตากรรมของดินแดนนี้จะเป็นเช่นไร ... ไม่มีใครคาดคิดเลยว่าอาณานิคมเอลฟ์และชนเผ่ามนุษย์ในพื้นที่จะหลอมรวมกันได้จนกลายเป็นแว่นแคว้นและกลายเป็นรัฐได้ ... ดินแดนที่ราบต่ำที่เต็มไปด้วยหนองบึง ไม่น่าจะกลายเป็นที่ตั้งของอะไรได้ ... แต่ในท้ายที่สุด ที่นี่คือที่ตั้งของรัฐที่เป็นมหาอำนาจทางทะเล ผู้มีอาณานิคมกระจายในหลายส่วนของโลก และหนึ่งในขั้วอำนาจทางเศรษฐกิจชั้นนำของโลก ทั้งหมดนี้เกิดขึ้นในดินแดนที่ราบต่ำแห่งนี้ ภายใต้คนหลายกลุ่ม ทั้งเอลฟ์ พ่อค้าและขุนนาง"
>
>

กิลเดอริส หรือในชื่อทางการ "สาธารณรัฐแห่งสหรัฐเกลเดอร์แลนด์" คือรัฐระบอบสาธารณรัฐในรูปแบบสหพันธรัฐ ตั้งอยู่ในภูมิภาคเรเนียร์ริสตะวันตก โดยมีพรมแดนในดินแดนประเทศแม่ติดกับไฮราเซียทางตะวันออก และอาร์ลีเซียทางตะวันตกเฉียงใต้ และมีอาณานิคมในภูมิภาคต่างๆ ซึ่งมีพรมแดนติดกับอาณานิคมประเทศอื่นๆ และรัฐพื้นเมือง โดยอาณานิคมเหล่านี้มีสองรูปแบบ คืออาณานิคมปกครองตัวเอง ที่เรียกว่า เคอเมเนอเบสต์สตาต (Gemenebeststaat) หรือรัฐจักรภพ หมายถึงประเทศที่มีอธิปไตยในการปกครองตัวเอง มีสถานะเท่าเทียมกับประเทศแม่ แต่ยอมรับอำนาจของประเทศแม่ โดยอยู่ภายใต้นโยบายการต่างประเทศเดียวกันในฐานะเครือรัฐเดียวกัน และอาณานิคมที่ประเทศแม่ปกครองโดยตรง โดยในขณะนี้มีแค่เขตยุกซ์ตามาร์ (Iuxtamare) เขตปกครองภายใต้การบริหารของกระทรวงทหารเรือ ซึ่งประกอบไปด้วยเขตปกครองต่างๆ ที่มีหน้าที่เป็นเหมือนฐานทัพเรือด่านหน้าของกิลเดอริส

กิลเดอริสเป็นรัฐแบบสาธารณรัฐในรูปแบบสหพันธรัฐ ซึ่งในเขตประเทศแม่ ประกอบด้วยแคว้นต่างๆ ซึ่งแรกตั้งมีอยู่ 7 แคว้น แต่ในเวลาต่อมา มีการขยายกลายเป็น 13 แคว้น ซึ่งแคว้นเหล่านี้มีตัวแทนในมหาสภา สตาเทอ-เคเนอราล (Staten Generaal) ซึ่งประชุมกันเพื่อเสนอ อภิปรายและออกเสียงในวาระและนโยบายต่างๆ ซึ่งมีผลต่อดินแดนในสหพันธรัฐทั้งหมด ขณะที่รัฐบาลท้องถิ่นของแคว้นต่างๆ ยังคงมีอำนาจในการปกครองตัวเองภายในเขตของตัวเอง โดยในทางนิตินัย มหาสภาถือว่าเป็นประมุขสูงสุดของรัฐ ผ่านประธานมหาสภา แต่ในขณะเดียวกัน 13 แคว้นก็ดำเนินการลงคะแนนเสียงแต่งตั้งบุคคลขึ้นมาเป็นเจ้าผู้ครองสถาน หรือสตาดเฮาเดอร์ (Stadhouder) ตำแหน่งผู้บริหารที่เคยมีหน้าที่เป็นผู้ดูแลเขตทั้งหมดภายใต้อำนาจกษัตริย์ ซึ่งในปัจจุบันกลายเป็นตำแหน่งผู้บริหารและผู้นำรัฐบาล ถือว่าเป็นประมุขในทางพฤตินัย ซึ่งด้วยการเมืองนี้เอง ทำให้กิลเดอริสมีระบบการเมืองในลักษณะขั้วอำนาจคู่ขนานที่ในปจจุบันยังดำเนินไปได้อย่างดี แม้ว่าจะมีความขัดแย้งบ้างเป็นบางครั้ง

กิลเดอริสเป็นหนึ่งในสามมหาอำนาจเสาหลักขององค์การสัมพันธมิตรเรเนียร์ริส โดยมีความรับผิดชอบหลักคือกองทัพเรือและการคุ้มครองอาณาเขตโพ้นทะเลและอาณานิคมของประเทศสมาชิกต่างๆ

## ประวัติ

### ดินแดนที่ราบต่ำเกลเดอร์แลนด์

เกลเดอร์แลนด์ หรือในภาษาเอลฟ์ "กิลเดอริส" เป็นชื่อดินแดนที่ราบต่ำในภูมิภาคตะวันตกเฉียงเหนือของทวีปเรเนียร์ริส ซึ่งเป็นดินแดนปากแม่น้ำไรนาร์ มีลักษณะเป็นที่ราบลุ่มที่มีระดับพื้นดินต่ำกว่าน้ำทะเล พื้นที่ส่วนหนึ่งเป็นที่ราบสามารถเพาะปลูกได้ ในขณะที่พื้นที่อีกส่วนเป็นหนองบึงและทะเลสาบ ทำให้ดินแดนแถบนี้มีพื้นที่อยู่อาศัยค่อนข้างน้อยและกระจัดกระจายกัน ดังนั้นการอยู่อาศัยในพื้นที่นี้จึงกระจุกอยู่ในพื้นที่เมืองชายฝั่งและเมืองชั้นในที่ถูกล้อมด้วยบึงซึ่งอยู่ห่างจากกัน โดยมีชุมชนระหว่างทางค่อนข้างเบาบาง

ชื่อดินแดนนี้อิงมาจากตำนานพญามังกรเกลเรอซึ่่งเคยทำรังในพื้นที่นี้ก่อนจะถูกสังหารลงโดยผู้กล้าเผ่าออร์ค ดังนั้นชื่อของดินแดนนี้สามารถแปลความได้ว่า ดินแดนของพญามังกรเกลเรอ

### อาณานิคมและนครรัฐเอลฟ์ทั้งสี่ (300 ปีก่อนสามัญศักราช - 16 ปีก่อนสามัญศักราช)

แต่เดิม ดินแดนที่ราบต่ำแห่งนี้เป็นที่อยู่อาศัยของชนเผ่าออร์คและอมนุษย์อสูรเผ่าต่างๆ ที่ตั้งรกรากอาศัยอยู่กันอย่างประปราย แต่ต่อมาในช่วงเวลาประมาณ 300 ปีก่อนสามัญศักราช ก็มีเผ่าพันธ์ุใหม่เข้ามาตั้งรกรากในดินแดนแห่งนี้

พวกเอลฟ์เข้ามาสำรวจดินแดนปากแม่น้ำไรนาร์และตั้งที่มั่นเพื่อเป็นสถานีการค้าและที่มั่นนักสำรวจ เอลฟ์เหล่านี้เป็นกลุ่มนักสำรวจจากจักรวรรดิเอลฟ์ นำโดยเอลกาวิน วาร์ ไรนาเรียส ซึ่งหมายจะสำรวจดินแดนชั้นในซึ่งปัจจุบันคือดินแดนไฮราเซีย หลังจากที่ไรนาเซียสได้้กลับมายังดินแดนปากแม่น้ำ เขาก็ตัดสินใจตั้งนิคมที่อยู่อาศัยในดินแดนนี้เพื่อเป็นทางผ่านสำหรับเดินทางสำรวจทะเลบอลติกต่อไป โดยนิคมแห่งแรกที่พวกเอลฟ์ก่อตั้งต่อมาจะกลายเป็นนครเฟเรซิส เมืองหลวงของแคว้นโฮลต์ลันด์ หนึ่งในแคว้นสมาชิกของกิลเดอริส

ในเวลาต่อมา พวกเอลฟ์ก็มาตั้งนิคมที่อยู่อาศัยมากยิ่งขึ้น โดยเมืองใหญ่ที่สุดคือเฟเรซิส, บาทาวิส, เฮเกริส และเลวาดิส และเมืองท่าเล็กๆ อื่นๆ ที่ถูกจัดให้อยู่ภายใต้การคุ้มครองของนครรัฐดังกล่าว ซึ่งนครรัฐเหล่านี้จะถูกจัดให้เป็นศูนย์กลางการปกครองของสี่เขตปกครอง ซึ่งเขตเหล่านี้จะถูกรวมเข้าด้วยกันในนามเขตอาณานิคมกิลเดอริส ดินแดนอาณานิคม ปกครองโดยข้าหลวงที่ปกครองดินแดนเหล่านี้ร่วมกับเจ้านครรัฐทั้งสี่

#### สงครามกลางเมืองเอลฟ์และการแยกตัวของอาณานิคมกิลเดอริส

ในช่วงประมาณ 20 ปี ก่อนสามัญศักราช เกิดเหตุการณ์ที่สะเทือนโลกดึกดำบรรพ์ฝั่งตะวันตก คือสงครามกลางเมืองเอลฟ์ สงครามที่เกิดจากประเด็นการสืบราชบัลลังก์ที่นำไปสู่การรบอันหนักหน่วงหลายรูปแบบ ทั้งสงครามตามขนบและสงครามเวทมนตร์ที่ทำลายล้างอย่างถึงที่สุด นำไปสู่การล่มสลายของจักรวรรดิเอลฟ์และการล่มจมของทวีปที่เคยกว้างขวางกว่านี้

ในช่วงต้นสงคราม อาณานิคมเอลฟ์ทั้งหลายยังไม่ได้รับผลกระทบจากสงคราม ขณะที่หลายฝ่ายบนอนุทวีปอาร์ทีเซียยังคงทำสงครามแบบประปราย แต่เมื่อสงครามดำเนินต่อไปเรื่อยๆ ความรุนแรงก็เพิ่มมากยิ่งขึ้น และสงครามก็เริ่มมาถึงอาณานิคม โดยในขณะที่อาณานิคมต่างๆ เริ่มเลือกฝ่าย อาณานิคมกิลเดอริสกลับทำในสิ่งที่ไม่มีใครคาดถึงในยุคนั้นคือการประกาศเอกราช

การประกาศเอกราชนี้ แต่เดิมเป็นข้อเสนอภายในกลุ่มขุนนางเอลฟ์ในดินแดนตอนใน ขณะที่ขุนนางเอลฟ์ภายในเขตชายฝั่งโดยเฉพาะนครรัฐเฮเกริสต่างเสนอให้อยู่กับจักรวรรดิเอลฟ์ต่อไป แต่ก็ยังมีเสียงแตกกันว่าจะให้ไปในแนวทางไหน ทั้งการสนับสนุนฝ่ายใดฝ่ายหนึ่งในสงครามกลางเมือง หรือการอยู่เป็นกลางและรอให้สงครามจบลงเพื่อฟื้นการติดต่อกับประเทศแม่ แต่เมื่อเวลาผ่านไป ชาวอาณานิคมที่ไปเยือนอาร์ทีเซียก็เดินทางกลับมาพร้อมกับแจ้งข่าวร้ายเกี่ยวกับความสยดสยองของสงครามและความโหดเหี้ยมของฝ่ายต่างๆ ตลอดจนการใช้เวทมนตร์ทำลายล้างฝ่ายต่างๆ ทำให้กระแสการแยกตัวเริ่มทรงพลังมากยิ่งขึ้น เพราะมองว่าถึงแม้อาณานิคมนี้จะฟื้นการติดต่อกับประเทศแม่หลังสงครามจบแล้ว ไม่ว่าฝ่ายไหนจะชนะสงคราม จักรวรรดิเอลฟ์ที่เกิดขึ้นหลังจากสงครามนี้จะไม่เหมือนกับจักรวรรดิในอดีต มันจะกลายเป็นจักรวรรดิที่มีท่าทีแข็งกร้าว และความเสียหายของสงครามก็ย่อมหมายความว่าจักรวรรดินั้นต้องหันมาขูดรีดอาณานิคมเพื่อฟื้นฟูประเทศแม่ต่อไป

เนื่องจากสถานการณ์สงครามกลางเมืองเลวร้ายลงเรื่อยๆ วิลเลนนิส วาร์ โบริฟาร์ ข้าหลวงเอลฟ์ประจำกิลเดอริสในขณะนั้นจึงตัดสินใจเรียกประชุมสภาขุนนางเพื่อลงคะแนนเสียงว่ากิลเดอริสจะมีนโยบายต่อสงครามกลางเมืองและจักรวรรดิเอลฟ์ต่อไปอย่างไร ซึ่งในท้ายที่สุด สภาขุนนางก็ลงคะแนนเสียงให้แยกตัว

วิลเลนนิสเป็นข้าหลวงที่มีความผูกพันต่อประเทศแม่อย่างมาก ดังนั้นเขาจึงไม่ค่อยชอบการแยกตัวเท่าไหร่นัก แต่เขาก็ตระหนักได้ว่าจักรวรรดิเอลฟ์ที่เขาคุ้นเคยกำลังจะสูญสิ้นไปในไม่ช้า ดังนั้น ด้วยความลำบากใจ เขาจึงจำใจต้องประกาศให้อาณานิคมกิลเดอริสเป็นรัฐเอกราช ในนาม "สันนิบาตกิลเดอริส" ประกอบด้วยสี่นครรัฐใหญ่และหัวเมืองใต้สังกัดซึ่งถูกจัดเป็นสี่แคว้น โดยสี่แคว้นจะส่งผู้แทนมาประชุมในสภาที่นครเฮเกริส ดำเนินการคล้ายพันธมิตรมากกว่ารัฐ ซึ่งนี่คือรากฐานของระบบมหาสภาซึ่งเป็นหนึ่งในประมุขของสาธารณรัฐในเวลาต่อมา

#### การเข้ามาของเผ่ามนุษย์ "แกร์มัน"

ในช่วงเวลาเดียวกันกับที่วิลเลนนิสได้ประกาศให้กิลเดอริสแยกตัวออกจากจักรวรรดิเอลฟ์ กลุ่มชนกลุ่มใหม่ก็เริ่มเดินทางเข้ามาในดินแดนแห่งนี้

ในดินแดนแถบนี้มีชนเผ่ามนุษย์อาศัยอยู่มานานแล้ว เช่นเผ่าโวลเซในดินแดนอาร์ลีเซีย หรือเผ่าเออร์บินิสในคาบสมุทรเออร์เบียโน่ แต่ทว่ากลุ่มชนกลุ่มใหม่นี้ แต่เดิมเป็นชนเผ่าที่อยู่อีกฟากของแม่น้ำไรนาร์ เป็นกลุ่มคนที่พูดภาษาอีกแบบ ... พวกเอลฟ์เรียกชนเผ่านี้ว่าพวกแกร์มัน แปลว่าพวกเพื่อนบ้าน ซึ่งตามหลักชาติพันธ์ุแล้ว ชนเผ่าเหล่านี้เป็นญาติกับชนเผ่าแผ่นดินตอนในคือชนเผ่าไฮราส ชนเผ่าที่ตั้งชื่อตาม "ไฮรัน จอมพราน" วีรบุรุษมนุษย์ในยุคดึกดำบรรพ์

ชนกลุ่มนี้เข้ามาตั้งรกรากในดินแดนชนบทตอนในของกิลเดอรริส ซึ่งตอนแรกก็มีความตึงเครียดกันระหว่างนครรัฐเอลฟ์ตามแนวชายฝั่งและพวกชนเผ่าผู้มาเยือน แต่เมื่อเวลาผ่านไป ความตึงเครียดนี้ก็ลดน้อยลง ทำให้ชนเผ่าเหล่านี้ค่อยๆ ถูกบูรณาการเข้ากับรัฐเอลฟ์ ทำให้กิลเดอริสสามารถควบคุมดินแดนตอนในได้เป็นครั้งแรก โดยใช้พวกมนุษย์เป็นนักรบผู้ป้องกันดินแดน ส่วนพวกมนุษย์ก็ได้เข้าถึงอารยธรรมของพวกเอลฟ์ ทำให้สังคมมีความเจริญมากขึ้น ก่อให้เกิดชุมชนแบบเมืองในดินแดนตอนใน

### สันนิบาตกิลเดอริสในยุคโบราณ (16 ปีก่อนสามัญศักราช - ส.ศ. 820)

หลังจากที่ประกาศเอกราชแล้ว สันนิบาตกิลเดอริสก็ดำรงอยู่ต่อไปในฐานะสันนิบาตนครรัฐและนิคมแผ่นดินชั้นในท่ามกลางดินแดนป่าดงที่เต็มไปด้วยชนเผ่าป่าเถื่อน โดยมีการกำหนดอาณาเขตดินแดนของแคว้นต่างๆ เพื่อกำหนดเขตความรับผิดชอบของกองกำลังป้องกันสันนิบาต และทำการสำรวจดินแดนอื่นๆ ต่อไป ทั้งทางแม่น้ำและทางทะเล รวมถึงทำการค้าขายกับชนเผ่าท้องถิ่นในท้องที่ต่างๆ โดยเป็นการแลกเปลี่ยนสินค้าแปรรูปกับทรัพยากรโดยเฉพาะเหล็กและดีบุก

ในช่วงเวลานี้เอง เมื่อกำลังทหารเริ่มมีความเข้มแข็งขึ้น สันนิบาตกิลเดอริสก็เริ่มสานสัมพันธ์กับชนเผ่าพื้นเมืองในดินแดนชั้นใน โดยเน้นเจรจาทำสัญญาพันธมิตรกับชนเผ่าที่มีที่ตั้งรอบๆ กิลเดอริส เพื่อให้เป็นชนเผ่าใต้ความคุ้นครองและเผ่ากันชน โดยกองทัพกิลเดอริสให้ความคุ้มครองด้วยการส่งเรือลาดตระเวนตามแม่น้ำและหนองบึง

สันนิบาตกิลเดอริสเป็นขั้วอำนาจหลักในทะเลเหนือเป็นระยะเวลายาวนาน พวกเขาตั้งนิคมการค้าตามแนวชายฝั่งอัลเบียนและสกาเนีย ทำการค้ากับชนเผ่าพื้นเมืองต่างๆ โดยไม่ได้ขยายอาณาเขตตัวเองออกไป เนื่องจากประชากรมีจำนวนจำกัดและความน่าหวาดหวั่นของป่าทึบในดินแดนชั้นใน

สันนิบาตกิลเดอริสอยู่ในสภาวะนี้จนกระทั่งขั้วอำนาจใหม่เริ่มปรากฏตัว รอบนี้มาจากทางทิศใต้ คือสาธารณรัฐอิมเพียรัน ซึ่งขยายอำนาจเข้ามาในดืนแดนอาร์ลีเซียและเริ่มประชิดกับดินแดนชนเผ่ากันชนของกิลเดอริสมากขึ้นเรื่อยๆ

ความสัมพันธ์ระหว่างกิลเดอริสและอิมเพียร่าดำเนินมานานแล้ว โดยมันเป็นความสัมพันธ์เก่าแก่ตั้งแต่ก่อนประกาศเอกราช เนื่องจากทั้งสองต่างก็เคยเป็นอาณานิคมเอลฟ์ทั้งคู่ และถึงแม้กิลเดอริสจะประกาศเอกราชออกมาแล้ว และอิมเพียร่ากลายเป็นรัฐมนุษย์เป็นใหญ่เมื่อเริ่มสามัญศักราช ทั้งสองก็ยังมีการติดต่อ มีการค้าขายกัน และมีความสัมพันธ์ที่ดีตลอดมา จนกระทั้งเมื่อพรมแดนสองขั้วอำนาจได้มาบรรจบกัน

ความขัดแย้งระหว่างกิลเดอริสและอิมเพียร่าเริ่มขึ้นจากความขัดแย้งระหว่างชนเผ่าภายใต้ความคุ้มครองของสองขั้วอำนาจ ทำให้เกิดการปะทะประปรายระหว่างนักรบของสองเผ่า ซึ่งต่อมาก็เิริ่มบานปลาย ทำให้เกิดความเสียหายต่อพ่อค้าและสถานีการค้าของทั้งกิลเดอริสและอิมเพียร่า ทำให้ทั้งสองฝ่ายต้องท้วงและเรียกร้องการชดเชยความเสียหายต่อพลเมืองของตน ความพยายามในการคุ้มครองชนเผ่าใต้อิทธิพลของตนก็ยังทำให้กองทหารทั้งสองฝ่ายต้องเผชิญหน้ากัน

ความขัดแย้งคล้ายสงครามเย็นดำเนินไปจนกระทั่งปี ส.ศ. 811 เมื่อชนเผ่าเนร์วิไอซึ่งอยู่ภายใต้การคุ้มครองของกิลเดอริสได้มีเรื่องบาดหมางกับชนเผ่าซากันติสที่อยู่ใต้อิทธิพลของอิมเพียร่า ทำให้เกิดสงครามรบพุ่ง และเมื่อเผ่าเนร์วิไอบุกเข้ามาล้อมเมืองนาบูดิสของเผ่าซากันติส อิมเพียร่าก็ส่งกองทัพเข้ามาคุ้มครองเมืองดังกล่าวโดยหวังว่าการวางกองทหารไว้ในเมืองจะทำให้กองทัพชนเผ่าเนร์วิไอยับยั้งการบุกของตน แต่มันกลับไม่เป็นเช่นนั้น การปิดล้อมเริ่มขึ้น ทำให้อิมเพียร่าต้องนำกองทัพมาสมทบเพิ่มเติม ขับไล่พวกเนร์วิไอออกไป และทำการตอบโต้เข้าไปในอาณาเขตเผ่าเนร์วิไอ จึงปะทะกับกองทหารจากนครรัฐบาทาวิส เป็นจุดเริ่มต้นของสงครามระหว่างอิมเพียร่าและกิลเดอริส

สงครามดำเนินยาวนาน 9 ปี ซึ่งการรบส่วนใหญ่เป็นการรบบนทุ่งและในป่า กองทัพอิมเพียรันเผชิญหน้ากับกองทัพชนเผ่าภายใต้สังกัดกิลเดอริส ในขณะที่นครรัฐเอลฟ์ต่างๆ ส่งกองทัพขนาดเล็กเข้าไปสมทบกับชนเผ่าต่างๆ ซึ่งการรบส่วนใหญ่ลงเอยด้วยชัยชนะของกองทัพอิมเพียรัน และเมื่อชนเผ่าต่างๆ ถูกกำราบลงได้ นครรัฐเอลฟ์ต่างๆ ก็ไม่เหลือกำลังไว้ต่อกรกับศัตรู โดยเฉพาะมหาอำนาจที่เคลื่อนมาจากทางบก กองทัพที่สามารถปรับสภาพภูมิประเทศได้อย่างชำนาญ

นครรัฐต่างๆ อ่อนแอลงอย่างมาก เศรษฐกิจและการค้าก็ตกต่ำ ความไม่พอใจในหมู่ชนชั้นล่างเริ่มรุนแรงมากยิ่งขึ้น กลุ่มขุนนางและผู้แทนนครรัฐต่างๆ ในสภาเฮเกริสก็เริ่มเสนอให้เจรจาสันติภาพหรือยอมจำนนต่อจักรวรรดิอิมเพียรัน ซึ่งทางฝ่ายอิมเพียรันก็เสนอเงื่อนไขการยอมจำนนให้กิลเดอริสเป็นส่วนหนึ่งของจักรวรรดิในฐานะนครรัฐที่อยู่ใต้การคุ้มครองของอิมเพียร่า ขณะที่ดินแดนชนเผ่าต่างๆ จะถูกปกครองผ่านข้าหลวงอิมเพียรันโดยตรง ... ถือว่าเป็นเงื่อนไขที่สามารถตกลงกันได้อยู่ เนื่องจากอิมเพียร่าจะไม่ยุ่งกับกิจการภายในของบรรดานครรัฐเอลฟ์เลย ซึ่งเป็นธรรมเนียมปฏิบัติยาวนานของอิมเพียร่าอยู่แล้ว

ดังนั้น ในวันที่ 9 สิงหาคม ส.ศ. 820 ตัวแทนสี่นครรัฐเอลฟ์แห่งกิลเดอริสและชนเผ่าในคุ้มครองต่างก็ยอมจำนนต่อไกอุส ซีลีอุส แม่ทัพอิมเพียรันที่กำลังนำทัพเข้าประชิดเมืองเฟเรซิส ... การยอมจำนนที่เฟเรซิสทำให้สี่นครรัฐกิลเดอริสและอาณาเขตโดยรอบกลายเป็นส่วนหนึ่งของจักรวรรดิอิมเพียรัน

### สันนิบาตกิลเดอริสภายใต้จักรวรรดิอิมเพียรัน (ส.ศ. 820 - 1228)

แม้ว่าจะอยู่ใต้จักรวรรดิอิมเพียรัน สันนิบาตกิลเดอริสก็ยังคงอัตลักษณ์ความเป็นสันนิบาตนครรัฐไว้ โดยยังคงเป็นกลุ่มนครรัฐการค้าซึ่งบัดนี้ถูกบูรณาการเข้าสู่เครือข่ายการค้าของจักรวรรดิที่กว้างกว่า แม้จะเสียอำนาจการปกครองดินแดนชั้นในซึ่งเป็นดินแดนของชนเผ่ามนุษย์ แลกกับการคุ้มครองของจักรวรรดิ

สันนิบาตกิลเดอริสภายใต้อิมเพียร่าเองก็ได้รับความเปลี่ยนแปลงบางอย่างเช่นกัน อย่างแรกสุดคือการเชื่อมต่อเส้นทางคมนาคมทางบกกับดินแดนเรเนียร์ริสตะวันตกที่เป็นส่วนหนึ่งในจักรวรรดิเดียวกัน โดยในช่วงเวลานี้เอง จักรวรรดิอิมเพียรันก็ได้สร้างถนนแดนที่ราบต่ำผ่านดินแดนหนองบึงเก่า เชื่อมต่อนครรัฐและหมู่บ้านต่างๆ ในพื้นที่ ซึ่งนำมาสู่การเคลื่อนย้ายประชากรครั้งใหญ่ เมื่อพลเมืองจากดินแดนส่วนอื่นของจักรวรรดิเข้ามาตั้งรกรากในดินแดนเหล่านี้เพิ่มเติม ทำให้หมู่บ้านของชนเผ่ามนุษย์พื้นเมืองถูกแปรสภาพกลายเป็นเมืองที่แท้จริง และมีหมู่บ้านกับนิคมหลายแห่งเรื่มผุดขึ้นมากมาย ดินแดนรกร้างถูกบุกเบิกให้กลายเป็นทุ่งราบสำหรับการเกษตร ... การเคลื่อนย้ายประชากรเองก็ยังทำให้ศาสนาและความเชื่อในดินแดนนี้เปลี่ยนไป โดยจากแต่เดิมที่ดินแดนเหล่านี้นิยมนับถือศาสนาเทพบรรพชนของเอลฟ์และศาสนาเทพมนุษย์ของคนท้องถิ่นเป็นหลัก ศาสนาเหล่านี้ก็ถูกหลอมรวมกับศาสนาแซงค์เทรี่ยนแบบอิมเพียร่าซึ่งตีความเทพท้องถิ่นเหล่านี้ใหม่ว่าเป็นเทพองค์เดียวกันในหมู่คณะเทพของตน

ดินแดนเหล่านี้อยู่ใต้การปกครองของจักรวรรดิเป็นเวลายาวนานกว่าสี่ร้อยปี เจริญเติบโตจากการอยู่ใต้จักรวรรดิ โดยในช่วงเวลานี้ การค้าขายและการเจริญเติบโตของสังคมเมืองทำให้นครรัฐเอลฟ์ทั้งสี่ขยายใหญ่ขึ้น ซึ่งต่อมานครรัฐเอลฟ์ทั้งสี่ก็ได้รับสิทธิ์ให้ปกครองดินแดนโดยรอบ กลายเป็นแคว้นทั้งสี่ ส่วนดินแดนมนุษย์ที่เหลือก็มีความเจริญเติบโตและถูกจับกลุ่มรวมกันกลายเป็นอีกสามแคว้น อันได้แก่บรารันเทีย, โกริเซลและเดเรนท์ ซึ่งนี่คือต้นกำเนิดของกิลเดอริสเจ็ดแคว้น

สำหรับปัญหาของกิลเดอริส มีแค่ปัญหาการบุกรุกข้ามพรมแดนของชนเผ่าป่าเถื่อน ทั้งพวกมนุษย์ ออร์คหรือวูลฟ์เฟินจากดินแดนไฮราเซียตอนใน ซึ่งปัญหาเหล่านี้ถูกต้านทานไว้โดยกองทัพอิมเพียรันซึ่งได้รับการสนับสนุนจากกองกำลังนครรัฐเอลฟ์ ซึ่งตลอดช่วงเวลาภายใต้จักรวรรดิ กองทัพจักรวรรดิรับหน้าที่ป้องกันพรมแดนทั้งหมด แต่เมื่อใดก็ตามที่จักรวรรดิประสบกับปัญหาภายใน โดยเฉพาะสงครามกลางเมือง กองทัพสันนิบาตกิลเดอริสก็ต้องรับหน้าที่ป้องกันดินแดนเอง ซึ่งต่อมาในช่วงศตวรรษที่ 13 เมื่อจักรวรรดิใกล้ล่มสลายจากปัญหาภายในและการรุกรานของชนเผ่าออร์คนามว่า "ครูติเกอร์" สันนิบาตกิลเดอริสซึ่งบัดนี้รวมเข้ากับสามแคว้นเผ่ามนุษย์ก็ต้องเอาตัวรอด ซึ่งในขณะนั้นเอง ชนเผ่ามนุษย์กับวูลฟ์เฟินก็ได้อพยพหนีภัยเผ่าครูติเกอร์เข้ามาและยึดดินแดนทางใต้ของกิลเดอริสซึ่งต่อมาจะกลายเป็นแคว้นบริกันเทีย สันนิบาตกิลเดอริสซึ่งหลุดพ้นจากอำนาจของจักรวรรดิอิมเพียรันโดยพฤตินัยจึงผูกมิตรกับแคว้นนั้นและช่วยกันต้านทานการรุกรานของชนเผ่าครูติเกอร์ร่วมกัน

ในปี ส.ศ. 1228 สันนิบาตกิลเดอริสได้ประกาศแยกตัวออกจากจักรวรรดิอิมเพียรันอย่างเป็นทางการ ซึ่งมันก็ไม่ได้มีผลอะไรเพราะในช่วงเวลานั้นเอง จักรวรรดิก็กำลังใกล้ถึงคราวแตกดับ โดยดินแดนแกนหลักก็กำลังเผชิญกับสงครามกลางเมืองระหว่างฝ่ายจักรพรรดิ ฝ่ายวุฒิสภาและฝ่ายนิยมลัทธิมาร ส่วนมณฑลชายขอบส่วนใหญ่ก็กลายเป็นมณฑลปกครองตัวเองหรือไม่ก็รัฐขุนศึกที่ทำสงครามห้ำหั่นกันเอง หรือไม่ก็กลายเป็นดินแดนที่ถูกชนเผ่าภายนอกรุกรานและกลายเป็นอาณาจักรคนเถื่อน โดยจักรวรรดิจะล่มสลายจริงๆ ในปี ส.ศ. 1233

### เขตดยุคบริกันเทียและการอยู่ใต้จักรวรรดิไฮราส (ส.ศ. 1230-2323)

ในระหว่างที่จักรวรรดิอิมเพียรันกำลังล่มสลาย นี่คือช่วงเวลาที่เหล่าวีรชนรุ่นใหม่กำลังถือกำเนิด โดยหนึ่งในนั้นก็คือคาร์ล ขุนศึกเผ่ามนุษย์ซึ่งต่อมาจะเป็นบิดาผู้ให้กำเนิดชนชาติไฮราส

คาร์ลเป็นขุนพลไฮราสที่เคยนำทัพเผ่าเชรุสกีตอนในช่วยต้านทานพวกออร์คครูติเกอร์ร่วมกับกองทัพบริกันเทียและกองทัพสันนิบาตกิลเดอริส และต่อมาเขาก็นำทัพเข้าปราบฝ่ายมารในอิมเพียร่าร่วมกับออเรเลี่ยน วีรบุรุษแห่งอาร์ลีเซีย ซึ่งหลังจากที่ปราบพวกมารที่อิมเพียร่าได้แล้ว คาร์ลก็ตั้งอาณาจักรมิตเติลวัลด์ ซึ่งต่อมาจะเป็นรัฐที่รวบรวมกลุ่มชนเผ่าไฮราส กลายเป็นจักรวรรดิใจกลางทวีป

เมื่อพระเจ้าคาร์ล มหาราชตั้งอาณาจักรมิตเติลวัลด์ในปี ส.ศ. 1220 พระองค์ก็เริ่มการขยายอำนาจรอบด้าน โดยตอนแรกในช่วง ส.ศ. 1230 พระองค์ได้ใช้ทูตยื่นข้อเสนอให้แคว้นเล็กๆ เข้ามาเป็นส่วนหนึ่งของอาณาจักร ในฐานะแว่นแคว้นที่มีสถานะเท่าเทียมกับมิตเติลวัลด์ โดยพระองค์เสนอว่า การรวมตัวของแว่นแคว้นจะทำให้ดินแดนต่างๆ มีโอกาสป้องกันตัวเองได้สูง เมื่อเจอภัยต่างๆ ทั้งการรุกรานของชนเผ่าป่าเถื่อน เช่นพวกครูติเกอร์ หรือภัยของพวกมาร ซึ่งแคว้นบริกันเทียกับสันนิบาตกิลเดอริสเป็นหนึ่งในแคว้นที่เข้าร่วมกับอาณาจักรมิตเติลวัลด์ ซึ่งจะกลายเป็นแกนหลักในการจัดตั้งจักรวรรดิไฮราสยุคแรกเริ่ม ส่วนแคว้นที่ไม่ยอมเข้าร่วม พระเจ้าคาร์ล มหาราชจะใช้กำลังทหารในการขยายอำนาจ

สันนิบาตกิลเดอริสภายใต้จักรวรรดิไฮราสมีสถานะไม่ค่อยต่างจากสมัยอยู่ใต้จักรวรรดิอิมเพียรันเท่าไหร่นัก คือได้เป็นหน่วยการเมืองภายใต้จักรวรรดิใหญ่ แต่มีสิทธิ์ในการดำเนินนโยบายภายในดินแดนได้ค่อนข้างอิสระ ซึ่งการอยู่ใต้ไฮราสถือว่ามีอิสระและหลวมยิ่งกว่าสมัยอยู่กับอิมเพียรันเสียอีก เนื่องจากจักรวรรดิไฮราสมีโครงสร้างการเมืองที่ค่อนข้างหละหลวม ต่างจากจักรวรรดิอิมเพียรันที่มีโครงสร้างรวมศูนย์ทางอำนาจมากกว่า

การอยู่ภายใต้จักรวรรดิไฮราสทำให้สันนิบาตกิลเดอริสพบกับช่วงเวลาสงบสุขในขณะที่ดินแดนอื่นๆ ของจักรวรรดิอิมเพียรันเดิมกำลังพบกับสงครามขุนศึก แต่มันก็ไม่ได้เป็นเช่นนี้ตลอดไป เพราะจักรวรรดิไฮราสไม่ได้มีอำนาจแข็งแกร่งเท่ากับจักรวรรดิอิมเพียรันที่เป็นต้นแบบ และการเมืองในช่วงยุคกลางก็มีความผันผวนสูง ซึ่งโครงสร้างการเมืองแบบหละหลวมของจักรวรรดิ ทำให้การเมืองภายในจักรวรรดิหลังพระเจ้าไกเซอร์คาร์ล มหาราชค่อนข้างวุ่นวาย โดยเฉพาะในช่วงเวลาการเลือกสรรพระเจ้าไกเซอร์ ทำให้สันนิบาตกิลเดอริสเจอกับความไม่แน่ไม่นอน

ในช่วงศตวรรษที่ 16 เมื่อชนเผ่าแดนเหนือเริ่มออกเดินเรือปล้นดินแดนชายฝั่งต่างๆ ทั่วเรเนียร์ริสตะวันตก สันนิบาตกิลเดอริสก็เป็นหนึ่งในดินแดนที่ได้รับผลกระทบมากที่สุด เมื่อชนเผ่าฟรีเซียนเข้าโจมตี ทำให้เมืองชายฝั่งต่างๆ ถูกปล้น และบางส่วนก็ถูกยึดครองด้วย ซึ่งในช่วงเวลานี้เอง แคว้นดยุคบริกันเทียก็เข้ามาควบรวมดินแดนสันนิบาตที่กำลังอ่อนแอ ซึ่งแคว้นทั้งเจ็ดก็ไม่อาจต่อต้านได้ จึงยอมเข้าเป็นส่วนหนึ่งของแคว้นดยุค ซึ่งนครรัฐทั้งสี่ยังคงสถานะนครการค้า มีอิสระในการดำเนินนโยบายภายใน ขณะที่แคว้นอื่นๆ ตกอยู่ใต้อำนาจของดยุคแห่งบริกันเทีย

สถานะแบบนี้ดำเนินต่อไปจนกระทั่งศตวรรษที่ 24 เมื่อรัฐต่างๆ ในเรเนียร์ริสเริ่มปฏิรูปตัวเองให้กลายเป็นรัฐรวมศูนย์อำนาจมากยิ่งขึ้น ซึ่งมันจะกระทบกับแคว้นต่างๆ ในกิลเดอริส

### กบฎกิลเดอริสและการก่อตั้งสาธารณรัฐ (ส.ศ. 2323-2403)

ในช่วงศตวรรษที่ 24 กระแสความเปลี่ยนแปลงกำลังแผ่ขยายไปทั่วทวีปเรเนียร์ริส รัฐศักดินาต่างๆ เริ่มรวบอำนาจเพื่อตั้งรัฐสมัยใหม่ ในขณะที่ศาสนจักรอิมเพียร่าเริ่มปฏิรูปตัวเอง ให้ศาสนาแซงค์เทรี่ยนมีความเป็นเอกภาพ ทั้งในเรื่องความเชื่อและคำสอน ทำให้เกิดความขัดแย้งกับเขตสงฆ์ท้องถิ่นที่เริ่มปฏิรูปตัวเองเช่นกัน ทำให้มีการตีความทางศาสนาแบบใหม่ โดยเน้นไปที่การปกครองแบบเอกเทศและบางครั้งก็พยายามหวนคืนสู่ความเชื่อพื้นบ้าน ทำให้ยุคนี้คือยุคของความขัดแย้ง ทั้งในด้านการเมืองและศาสนา

ในช่วงศตวรรษที่ 24 กระแสปฏิรูปศาสนาในกิลเดอริสทำให้ลัทธิเทพสมุทรมารีโนส-ไอเกียร์ปะทะกับฝ่ายนิยมศาสนจักรอิมเพียร่า ซึ่งแคว้นดยุคบริกันเทียก็ลงมาปราบปรามโดยถือข้างศาสนจักร ในฐานะที่ดยุคยังคงนับถือศาสนาแซงค์เทรี่ยนตามแบบศาสนจักร ... นี่คือความขัดแย้งแรกที่ถือกำเนิดขึ้น

ความขัดแย้งต่อมาที่จะจุดประกายให้เกิดการกบฏคือนโยบายการรวบอำนาจในดินแดนต่างๆ ด้วยการประกาศกฏหมายมาตรฐานเดียวกันใช้ทั่วทั้งแคว้น ซึ้งมีผลรวมถึงกิลเดอริสด้วย การแต่งตั้งข้าหลวงระดับแคว้นซึ่งจะถืออำนาจหลักในแคว้นศักดินา ส่วนเจ้าแคว้นเล็กจะเป็นแค่บุคคลสำคัญที่มีหน้ามีตาในสังคมซึ่งไว้เพิ่มความชอบธรรมให้รัฐบาลกลางเท่านั้น ซึ่งนโยบายนี้ปรากฏขึ้นในบริกันเทียก่อน และมันก็สร้างแรงต่อต้านขึ้น แรงต่อต้านนี้ค่อยๆ ก่อตัวด้วยการที่แคว้นทั้งเจ็ดเริ่มติดต่อหากัน เพื่อวางแผนเรื่องการแยกตัว

ในปี ส.ศ. 2323 แคว้นทั้งเจ็ดแห่งกิลเดอริสได้ระดมกองทัพ ขับไล่ข้าหลวงจากบริกันเทีย จากนั้นก็ประกาศแยกตัวออกจากบริกันเทีย โดยรวมตัวกันในฐานะสันนิบาตกิลเดอริสและแต่งตั้งมาร์เทน เดอ ฟรีส ขึ้นเป็นผู้นำ ในฐานะเจ้าผู้ครองสถาน

เจ้าผู้ครองสถานในช่วงเวลานี้ แต่เดิมเป็นตำแหน่งผู้แทนที่บริกันเทียแต่งตั้งเพื่อดูแลกิจการต่างๆ ของเจ็ดแคว้นกิลเดอริส โดยเลือกแต่งตั้งจากขุนนางท้องถิ่น ซึ่งมีความคุ้นชินกับดินแดนเหล่านี้ และมีลักษณะเหมือนเป็นตัวแทนของอำนาจส่วนกลางเท่านั้น ต่างจากระบบข้าหลวงเจ็ดแคว้นที่ประกาศใช้ใหม่ ... ตัวมาร์เทน เดอ ฟรีสเองก็ยังเป็นที่น่านับถือในดินแดนเจ็ดแคว้นนี้ด้วยเช่นกัน ดังนั้นเขาจึงถูกสภาขุนนางทั้งเจ็ดแคว้นเลือก โดยคงตำแหน่งสตาดเฮาเดอร์ (Stadhouder) หรือเจ้าผู้ครองสถานไว้

ส.ศ. 2323 ถือว่าเป็นจุดกำเนิดของรัฐกิลเดอร์ ซึ่งจะเป็นการปูทางให้สาธารณรัฐกิลเดอริส ... ในตอนแรก เจ็ดแคว้นส่งสาสน์ถึงดยุคบริกันเทีย ประกาศแยกตัวเองอย่างเป็นทางการ ซึ่งทางดยุคบริกันเทียก็ได้ตอบโต้ด้วยการส่งกองทัพเข้าปราบปราม ทำให้เกิดสงครามยาวนาน ระหว่างสันนิบาตกิลเดอริสกับแคว้นดยุคบริกันเทีย รวมถึงแคว้นพันธมิตรในจักรวรรดิไฮราส ซึ่งสงครามนี้เป็นสงครามที่เน้นการปิดล้อมเป็นหลัก ซึ่งคั่นด้วยช่วงเวลาพักรบหลายครั้งที่นานหลายเดือนหรือเป็นปี ทำให้กินระยะเวลายาวนานหลายสิบปี และมันก็กลายเป็นส่วนหนึ่งของมหาสงครามไฮราส ระหว่างปี ส.ศ. 2353-2406

ในระหว่างสงครามครั้งนี้เอง สันนิบาตก็เริ่มปฏิรูปตัวเองให้กลายเป็นสาธารณรัฐขุนนาง รัฐสหพันธ์เจ็ดแคว้นที่มีผู้นำสองฝ่ายคานอำนาจกัน คือฝ่ายบริหารของเจ้าผู้ครองสถานและฝ่ายนิติบัญญัติของประธานมหาสภา

ในท้ายที่สุด ในปี ส.ศ. 2406 หลังจากที่ราชอาณาจักรอาร์ลีเซียฉวยโอกาสเข้าแทรกแซงในสงครามตั้งแต่ปี ส.ศ. 2390 และผนวกบริกันเทียเข้าเป็นส่วนหนึ่งของราชอาณาจักร ... หลังจากที่ฝ่ายจักรพรรดิและฝ่ายสันนิบาตแอร์เฟิร์ตเริ่มล้าสงคราม ... มหาสงครามไฮราสจึงยุติลง นำไปสู่สนธิสัญญาสันติภาพมึนสเตอร์ ซึ่งกำหนดให้แว่นแคว้นต่างๆ ในจักรวรรดิไฮราสมีสถานะคล้ายรัฐเอกราชที่ยอมรับอำนาจจักรพรรดิ แต่จักรพรรดิไม่สามารถเข้าไปแทรกแซงกิจการได้ ... สนธิสัญญานี้ยังรับรองเอกราชของสาธารณรัฐกิลเดอริสด้วย

### สาธารณรัฐกิลเดอริส (ส.ศ. 2406 - )

หลังจากที่กิลเดอริสกลายเป็นรัฐเอกราชโดยสมบูรณ์ กิลเดอริสก็ดำเนินนโยบายเป็นกลาง โดยคงความสัมพันธ์กับบรรดาแว่นแคว้นภายในจักรวรรดิไฮราสทางตะวันออก และราชอาณาจักรอาร์ลีเซียทางตะวันตกเฉียงใต้ ในขณะเดียวกันก็ดำเนินนโยบายป้องกันตัวเองด้วยการเสริมแนวป้องกันตามป้อมปราการแนวชายแดน โดยเป็นการขยับขยายและปรับปรุงป้อมให้เป็นผังแบบสมัยใหม่ เสริมด้วยระบบเวทมนตร์ โดยขอแรงสนับสนุนจากสมาคมจอมเวทของทั้งเจ็ดแคว้น ซึ่งให้การสนับสนุนสาธารณรัฐมาอย่างยาวนาน ในขณะที่สมาคมกิลด์ภายในนครรัฐต่างๆ ก็ได้ขยับขยายกิจการ ทำให้กิลเดอริสเป็นรัฐการค้าเต็มรูปแบบ มีกองเรือพาณิชย์ขนาดใหญ่ตั้งแต่สมัยการกบฎ โดยตั้งแต่ศตวรรษที่ 25 เป็นต้นมา กิลเดอริสได้ขยายอำนาจการค้าไปยังดินแดนต่างๆ โดยมีคู่แข่งหลักคืออัลเบี่ยน ทำให้เกิดสงครามพาณิชย์หลายต่อหลายครั้ง ซึ่งในท้ายที่สุด กิลเดอริสมีชัยในหลายสมรภูมิ ทำให้มีสถานีการค้าในดินแดนต่างๆ ซึ่งต่อมาจะขยับขยายกลายเป็นอาณานิคม ทั้งที่ปกครองตัวเองและที่ขึ้นตรงกับประเทศแม่ ... นักวิชาการบางท่านเคยเสนอว่า กิลเดอริสอาจเป็นรัฐแรกที่ทุนนิยมถือกำเนิดขึ้นบนโลก

สาธารณรัฐกิลเดอริสเป็นรัฐหนึ่งที่ค่อนข้างสงบสุข แตกต่างจากจักรวรรดิไฮราสที่เกิดสงครามระหว่างแคว้นต่างๆ หรือราชอาณาจักรอาร์ลีเซียที่มักจะรบกับจักรวรรดิไฮราสหรือแคว้นต่างๆ ที่อยู่รอบตัว โดยบางครั้งกิลเดอริสก็ถูกดึงเข้าสู่สงคราม แต่ดินแดนกิลเดอร์ก็ไม่ค่อยได้รับผลกระทบ เนื่องจากแนวป้องกันเสริมเวทมนตร์ที่ถูกดูแลเป็นอย่างดี ความขัดแย้งภายในที่กิลเดอริสมีก็มีแค่การแบ่งฝ่ายในสังคมการเมืองออกเป็นสองขั้ว คือฝ่ายสตาตสเคอซินเดอไฮด์ (Staatsgezindeheid) หรือฝ่ายรัฐนิยม กับฝ่ายปรินส์เคอซินเดอไฮด์ (Prinsgezindeheid) หรือฝ่ายนิยมเจ้าผู้ปกครอง ... โดยฝ่ายรัฐนิยมจะเป็นฝ่ายที่เน้นการกระจายอำนาจ อิสรภาพของพลเมืองและการเชิดชูความเป็นสาธารณรัฐด้วยการตั้งสตาดเฮาเดอร์จากตระกูลขุนนางระดับร่างหรือไม่ก็จากสามัญชน ขณะที่ฝ่ายนิยมเจ้าผู้ปกครองจะสนับสนุนให้ตระกูลฟาน เฟอร์ริสแห่งแคว้นบรารันเทียขึ้นเป็นเจ้าผู้ครองสถาน ซึ่งในประวัติศาสตร์ของสาธารณรัฐ คนตระกูลนี้ก็ได้มีโอกาสขึ้นมาเป็นสตาดเฮาเดอร์หลายครั้ง เนื่องจากแคว้นนี้เป็นอำนาจการทหารหลักของสาธารณรัฐ พวกเขาสนับสนุนให้เพิ่มอำนาจเจ้าผู้ครองสถานในฐานะประมุขหลักและสนับสนุนการรวบอำนาจมากยิ่งขึ้นเพื่อให้รัฐมีความแข็งแกร่ง ... สองฝ่ายนี้เป็นขั้วอำนาจทางการเมืองหลักที่แข่งขันกันมาโดยตลอด

ต่อมาในช่วงกลางศตวรรษที่ 26 เมื่อทวีปเรเนียร์ริสเข้าสู่ภาวะวุ่นวาย จากสงครามและภาวะกำแพงมิติอ่อนกำลังลง ทำให้มารสามารถบุกเข้ามาในโลกได้ กิลเดอริสก็ดำรงสถานะกึงโดดเดี่ยวตัวเอง โดยไม่เข้าไปแทรกแซงในดินแดนเพื่อนบ้าน และป้องกันตัวเองตามนโยบายเป็นกลางติดอาวุธ ... การเปลี่ยนแปลงในช่วงนี้ก็คือการพลิกโฉมของกิลเดอริสให้กลายเป็นสหพันธรัฐอย่างแท้จริง ผ่านการประกาศใช้รัฐธรรมนูญปี 2566 ที่กำหนดความสัมพันธ์ระหว่างรัฐบาลกลางและรัฐสมาชิก การกำหนดกฏหมายส่วนกลางและขอบเขตอำนาจต่างๆ รวมถึงการมอบสถานะรัฐสมาชิกให้กับรัฐทางใต้ ซึ่งแต่เดิมเป็นดินแดนส่วนกลางของมหาสภา ทำให้จำนวนแคว้นจากเดิมที่มี 7 กลายเป็น 13 ทำให้ระบบสหพันธ์ของกิลเดอริสกลายเป็นมาตรฐานแบบรายลักษณ์อักษร ซึ่งจุดนี้ถือว่าเป็นจุดกำเนิดของกิลเดอริสแบบสมัยใหม่

#### **กิลเดอริสในยุคสามัญศตวรรษที่ 27**

กิลเดอริสในช่วงเวลานี้คือหนึ่งมหาอำนาจของทวีปเรเนียร์ริส โดยนครเฮเกริสก็เป็นเมืองยอดนิยมสำหรับการจัดประชุมระดับนานาชาติ โดยเฉพาะในเรื่องการไกล่เกลี่ยปัญหาระหว่างประเทศ ภาษากิลเดอร์กลายเป็นภาษาสากลของโลกในเรื่องการทำธุรกิจ และในขณะเดียวกัน กิลเดอริสก็เริ่มขยายอาณาเขตอาณานิคมต่างๆ ซึ่งส่วนใหญ่เป็นอาณานิคมแบบจักรภพ คือเป็นอาณานิคมปกครองตัวเอง มีเจ้าผู้ครองสถานเป็นผู้นำ ลักษณะการปกครองต่างๆ คล้ายกับประเทศแม่ โดยถือว่ากิลเดอริสเป็นรัฐอาวุโสกว่า

กิลเดอริสอยู่กับความสงบสุขเป็นระยะเวลานาน โดยความขัดแย้งส่วนใหญ่เป็นเรื่องที่เกิดขึ้นในอาณานิคมโพ้นทะเลเป็นหลัก และปัญหาเรื่องสังคมในประเทศแม่ก็ไม่ได้เป็นปัญหารุนแรงมากนัก แต่สิ่งหนึ่งที่จะกระทบกระเทือนกับกิลเดอริสโดยตรงคือมหาสงครามในปี ส.ศ. 2667 - 2671

มหาสงครามเริ่มขึ้นในกรณีพิพาทระหว่างจักรวรรดิมาเกียราสและกลุ่มรัฐบอลข่านซึ่งเป็นบริวารของจักรวรรดิวาร์เรีย ซึ่งในเวลาต่อมา จักรวรรดิวาร์เรียก็เข้าร่วมสงครามโดยตรง ด้วยการโจมตีจักรวรรดิมาเกียราส ซึ่งพอจักรวรรดิไฮราสประกาศทักท้วงและเริ่มระดมทหารตามแนวชายแดน วาร์เรียก็เปิดฉากโจมตีใส่ไฮราเซีย ... การกระทำอันก้าวร้าวของวาร์เรียทำให้เรเนียร์ริสตะวันตกทั้งหมดสะเทือน ความหวาดหวั่นที่เกิดจากภัยตะวันออกได้กดดันให้กิลเดอริสต้องจับมือกับจักรวรรดิไฮราส จักรวรรดิมาเกียราสและสาธารณรัฐอาร์เลส์ จัดตั้งสัมพันธมิตร ร่วมกันต้านทานพันธมิตรวาร์เรีย-เสินโจว

เหตุผลการจัดตั้งสัมพันธมิตร สำหรับกิลเดอริสแล้วมีเหตุผลจากสองฝั่ง คือความหวาดวิตกในประเทศแม่ที่เกิดจากวาร์เรีย และความหวาดวิตกในตะวันออกไกลที่เกิดจากเสินโจว ซึ่งในช่วงเวลานั้น เสินโจวคือมหาอำนาจตะวันออกไกลที่ชูนโยบายปลดแอกอาซาเนียร์ทั้งหมดจากอิทธิพลตะวันตก ทำให้จักรภพซินโดสนีเซียของกิลเดอริสตกอยู่ในความเสี่ยงที่จะโดนโจมตี และความเสี่ยงก็เพิ่มมากขึ้น เมื่อเสินโจวเข้าร่วมสงครามกับวาร์เรียในฐานะพันธมิตร

บทบาทของกิลเดอริสในมหาสงครามคือการเจรจาให้ยาชิม่าเข้าร่วมสงครามข้างสัมพันธมิตร โดยอิงประเด็นจากการขยายอำนาจของเสินโจวเข้าไปในปูยอ ซึ่งยาชิม่าเองก็รู้สึกถูกคุกคามจากเสินโจวจริงๆ ทำให้รัฐนั้นเข้าร่วมสงคราม ซึ่งกิลเดอริสก็ให้การสนับสนุนด้านกำลังพล โดยส่วนใหญ่เป็นกองทหารจากอาณานิคม ... การสนับสนุนหลักของกิลเดอริสคือการสนับสนุนทางทะเล ในฐานะที่กิลเดอริสมีทัพเรือใหญ่ที่สุดในบรรดาสมาชิกสัมพันธมิตร ทำให้กิลเดอริสสามารถส่งกองเรือไปสนับสนุนแนวรบบอลติก บอลข่านและตะวันออกไกลได้

เมื่อมหาสงครามจบลง กิลเดอริสไม่ได้รับดินแดนใดๆ นอกจากเงินค่าปฏิกรรมสงคราม

มหาสงครามถือว่าเป็นจุดจบของนโยบายเป็นกลางของกิลเดอริส

#### **สถานการณ์ปัจจุบัน**

มหาสงครามทำให้สังคมกิลเดอริสเปลี่ยนไป แม้ว่ากิลเดอริสจะไม่ได้สูญเสียหนักเมื่อเทียบกับสมาชิกอื่นๆ แต่สงครามก็ยังทำให้เกิดความเคลื่อนไหวหลายอย่างในสังคม โดยเฉพาะในหมู่พวกสังคมนิยม

วิกฤติเศรษฐกิจหลังมหาสงครามคือสิ่งที่กระทบกระเทือนกับกิลเดอริสหนักที่สุด ทำให้ปัญหาด้านการเมืองและสังคมเพิ่มพูนมากยิ่งขึ้น ขณะที่ปัญหาต่างๆ ภายในอาณานิคมก็กลับมารุนแรงยิ่งขึ้น แต่อย่างไรก็ตาม กิลเดอริสก็สามารถแก้ปัญหาต่างๆ ได้อย่างค่อยเป็นค่อยไป

การขยายสัมพันธมิตรในช่วงหลังมหาสงคราม และการผงาดขึ้นของจักรวรรดินิยมเอลีเซียทำให้กิลเดอริสต้องขยายกองทัพเพิ่มขึ้น โดยเฉพาะกองทัพเรือและกองทัพบกซึ่งถูกส่งไปประจำการในอาณานิคมมากยิ่งขึ้น โดยหลักนิยมทหารเรือในช่วงเวลานี้จะเน้นไปที่การตั้งรับเอลีเซียเป็นหลัก

ต่อมา เมื่อสงครามกับวาร์เรียเกิดขึ้นเป็นครั้งที่สองในปี ส.ศ. 2692 กิลเดอริสก็เข้าร่วมสงครามในฐานะสมาชิกสัมพันธมิตร โดยให้การสนับสนุนด้วยการส่งเงินทุนให้จักรวรรดิไฮราส และส่งกองเรือช่วยปิดล้อมวาร์เรียในทะเลบอลติกและทะเลยูซีเนีย ขณะที่กองเรือตะวันออกไกลได้ปะทะศัตรูในมหาสมุทรไอรีนีโกสอย่างประปรายเท่านั้น

## การเมือง

กิลเดอริสเป็นสาธารณรัฐขุนนางในรูปแบบสหพันธรัฐ โดยกิลเดอริสในส่วนประเทศแม่จะประกอบด้วยรัฐสมาชิกสิบสามแคว้นซึ่งมีอำนาจในการปกครองตัวเองในระดับหนึ่ง และส่งผู้แทนเข้ามาเป็นสมาชิกมหาสภาสตาเทอ-เคเนอราล (Staten Generaal) ซึ่งประชุมกันที่นครเฮเกริสเพื่อเสนอ อภิปรายและออกเสียงในวาระและนโยบายต่างๆ ซึ่งสิ่งเหล่านี้จะมีผลต่อดินแดนในสหพันธรัฐทั้งหมด

สำหรับประมุขของประเทศ รัฐธรรมนูญฉบับปี ส.ศ. 2566 ได้ระบุไว้ว่า มหาสภาคือประมุขสูงสุดของสาธารณรัฐ ทำให้ประธานมหาสภาและฝ่ายนิติบัญญัติมีสถานะเป็นประมุข แต่ทว่าอำนาจการบริหารจริงๆ อยู่กับฝ่ายบริหาร นำโดยสตาดเฮาเดอร์ (Stadhouder) หรือเจ้าผู้ครองสถาน ผู้นำรัฐบาลที่ถูกเลือกและแต่งตั้งโดยผู้นำแคว้นทั้งสิบสาม

ธรรมชาติการเมืองที่มีประมุขสองแบบนี้ เกิดจากการมีอยู่ของกลุ่มการเมืองสองขั้วคือฝ่ายสตาตสเคอซินเดอไฮด์ (Staatsgezindeheid) หรือฝ่ายรัฐนิยม กับฝ่ายปรินส์เคอซินเดอไฮด์ (Prinsgezindeheid) หรือฝ่ายนิยมเจ้าผู้ปกครอง

ฝ่ายรัฐนิยมเป็นฝ่ายที่เน้นการกระจายอำนาจ เชิดชูอิสรภาพของพลเมือง โดยสนับสนุนการมอบอำนาจให้กับมหาสภา การแต่งตั้งสตาดเฮาเดอร์จากขุนนางระดับล่างและสามัญชน เพื่อคงธรรมเนียมสาธารณรัฐและป้องกันการสร้างขั้วอำนาจในมือฝ่ายใดฝ่ายหนึ่ง

ส่วนฝ่ายนิยมเจ้าผู้ปกครองจะสนับสนุนให้เพิ่มอำนาจเจ้าผู้ครองสถานในฐานะประมุขหลักและสนับสนุนการรวบอำนาจมากยิ่งขึ้นเพื่อให้รัฐมีความแข็งแกร่ง โดยจะนิยมสนับสนุนให้ตระกูลฟาน เฟอร์ริสแห่งแคว้นบรารันเทียขึ้นเป็นเจ้าผู้ครองสถาน เนื่องจากแคว้นนี้เป็นอำนาจการทหารหลักของสาธารณรัฐตั้งแต่การก่อกบฎ และในประวัติศาสตร์ที่ผ่านมา ก็มีคนตระกูลฟาน เฟอร์ริสถูกแต่งตั้งหลายคน บางครั้งก็เป็นการสืบทอดอำนาจกันด้วย

สองฝ่ายนี้เป็นขั้วอำนาจทางการเมืองหลักที่แข่งขันกันตลอด โดยพรรคการเมืองในระดับท้องถิ่นก็อิงจากขั้วอำนาจนี้ โดยมีพวกสังคมนิยมเป็นขั้วที่สาม

สำหรับการเมืองในระดับท้องถิ่น ประชาชนสามารถลงคะแนนเสียงเลือกผู้แทนในสภาท้องถิ่น ซึ่งสภาแคว้นจะเลือกและแต่งตั้งผู้แทนแคว้นในมหาสภาในส่วนสภาสามัญ ในขณะที่เจ้าแคว้นจะแต่งตั้งขุนนางระดับล่างหรือบุคคลที่มีความน่าเชื่อถือเป็นผู้แทนมหาสภาในส่วนวุฒิสภา

## โครงสร้างรัฐ

กิลเดอริสในส่วนของประเทศแม่เป็นสหพันธรัฐอันประกอบไปด้วย 13 แคว้น อันประกอบไปด้วย

**7 แคว้นก่อตั้ง** อันได้แก่

4 นครรัฐเอลฟ์ ภายใต้เจ้าผู้ปกครองเอลฟ์และสภานครรัฐ :

* เฮเกริส
* บาทาวิส
* เลวาดิส
* เฟเรซิส

3 แคว้นตอนใน ภายใต้ขุนนางศักดินา :

* บรารันเทีย
* เดเรนท์
* โกริเซล

ต่อมา รัฐธรรมนูญ ส.ศ. 2566 ก็ได้ยกระดับดินแดนส่วนกลาง (Generaliteitslanden) ที่อยู่ใต้อำนาจมหาสภา ขึ้นเป็นอีก 6 แคว้น ภายใต้ผู้ว่าและรัฐบาลปกครองท้องถิ่น ได้แก่

* ฟลัมเซิล
* ลิย์นเบิร์ก
* มาสเตรล
* ลีเยจ
* ฟรีสลันด์
* โรแอร์มอนด์

นอกจากนี้ กิลเดอริสยังมีอาณานิคมสองรูปแบบคืออาณานิคมที่ขึ้นตรงกับรัฐบาลกลาง และอาณานิคมปกครองตัวเองที่เรียกว่ารัฐจักรภพ

อาณานิคมขึ้นตรงปัจจุบันมีอยู่อาณานิคมเดียวคือเขตทหารเรือยุกซ์ตามาร์ ซึ่งขึ้นตรงกับกระทรวงทหารเรือ ประกอบด้วยหมู่เกาะและรัฐในอารักขาบนแผ่นดินใหญ่ ทำหน้าที่เป็นฐานทัพเรือเพื่อให้กองเรือกิลเดอร์สามารถปฏิบัติการได้ทั่วทั้งซีกโลกตะวันออก

รัฐจักรภพในปัจจุบันประกอบไปด้วยดังนี้

* เสรีรัฐซาเรีย
* สหภาพอัสตาน่าใต้
* รัฐจักรภพซินโดสนีเซีย

โดยรัฐเหล่านี้มีรัฐบาลปกครองตัวเอง มีสถานะใกล้เคียงกับประเทศ แต่ยังคงยอมรับอำนาจกิลเดอริสในฐานะประเทศแม่

## การข่าวกรอง

หน่วยงานการข่าวกรองทั่วไปและความมั่นคง (Algemene Inlichtingen- en Veiligheidsdienst, **AIVD**) คือหน่วยงานข่าวกรองและความมั่นคงหลักของกิลเดอริส มีหน้าที่ในด้านข่าวกรองภายในประเทศ ข่าวกรองต่างประเทศ ข่าวกรองจากสัญญาณสื่อสารและการป้องกันความมั่นคงของชาติ โดยหน่วยงานนี้ขึ้นกับกระทรวงมหาดไทย

งานข่าวกรองกิลเดอร์มีปรากฏมานานแล้วตั้งแต่สมัยอยู่ใต้แคว้นดยุคบริกันเทีย แต่หน่วยงานสมัยใหม่เพิ่งถูกก่อตั้งเมื่อ ส.ศ. 2667 ในช่วงมหาสงคราม โดยเกิดจากการตั้งกองบัญชาการทัพเรือที่สาม (Marine Staf III, **MS III**) ซึ่งมีหน้าที่ดูแลเรื่องข่าวกรองทหารเรือเป็นหลัก

สำหรับหน่วยข่าวกรองต่างประเทศ (Buitenlandse Inlichtingendienst, **BID**) มันถูกก่อตั้งขึ้นในปี ส.ศ. 2673 หลังมหาสงคราม ในขณะที่หน่วยข่าวกรองภายใน (Binnenlandse Veiligheidsdienst, **BVD**) ถูกก่อตั้งในปีเดียวกัน

ต่อมา ในปี ส.ศ. 2680 หน่วยงานข่าวกรองทั้งหมดก็ถูกควบรวมกัน กลายเป็น AIVD เพื่อความสะดวกในการบริหาร

## การทหาร

ในฐานะที่กิลเดอริสเป็นหนึ่งในมหาอำนาจของโลกตะวันตก และหนึ่งในมหาอำนาจสามเสาหลักแห่งสัมพันธมิตรเรเนียร์ริส ทำให้กิลเดอริสเป็นมหาอำนาจทางทหารโดยปริยาย

### **กองทัพบกสหรัฐ - Staatse Leger**

กองทัพบกกิลเดอร์เป็นกองทัพประจำการที่ค่อนข้างใหญ่สำหรับประเทศเล็กๆ บนแผ่นดินเรเนียร์ริส แต่ถีงกระนั้น มันก็ยังเป็นกองทัพที่ค่อนข้างเล็กสำหรับมหาอำนาจสัมพันธมิตร แต่กองทัพขนาดเล็กนี้เป็นกองทัพที่มีคุณภาพมากที่สุดพวกหนึ่งในสัมพันธมิตร โดยมีมาตรฐานเทียบเท่ากับไฮราเซียและอาร์ลีเซีย มีหลักนิยมหลักคือการสนับสนุนการรบด้วยการเคลื่อนพลอย่างรวดเร็ว และปฏิบัติการรบร่วมกับกองทัพประเทศอื่นๆ ที่มีขนาดใหญ่กว่า

นอกจากนี้ กองทัพบกสหรัฐยังส่งกองทหารส่วนหนึ่งไปประจำการอยู่ในรัฐจักรภพต่างๆ ในฐานะกองทหารสนับสนุนและที่ปรึกษาทางทหารให้กับกองทัพท้องถิ่น

#### **กองทัพรัฐจักรภพ**

รัฐจักรภพของกิลเดอริส ในฐานะอาณานิคมปกครองตนเองที่มีสถานะคล้ายประเทศ ล้วนแต่มีกองทัพของตัวเอง โดยกองทัพบกของรัฐเหล่านี้ถือว่าเป็นกำลังรบสำคัญ มีกำลังพลมากกว่าประเทศแม่ แต่คุณภาพอาวุธและการฝึกอาจจะไม่มีมากเท่า โดยกองทัพเหล่านี้จะมีสายการบังคับบัญชาการของตัวเอง แต่สามารถถ่ายโอนสายบังคับบัญชาเข้ากับกองทัพกิลเดอร์ของประเทศแม่ได้ ในกรณีสงครามใหญ่ แต่ในทางปฏิบัติ กองทัพกิลเดอร์นิยมให้กองทัพจักรภพเป็นกองบัญชาการหลักในภูมิภาคของตนและจะถ่ายโอนกองทหารสหรัฐเข้าไปอยู่ใต้สายการบังคับบัญชากองทัพจักรภพแทน

### **กองทัพเรือสหรัฐ - Staatse Marine**

กองทัพเรือกิลเดอร์เป็นกองทัพเรือที่ใหญ่ที่สุดและมีพื้นที่ปฏิบัติการกว้างไกลที่สุดในสัมพันธมิตรเรเนียร์ริส โดยแบ่งออกเป็นเขตปฏิบัติการมหาสมุทรอาร์ทีเซียเหนือ-ทะเลบอลติก, เมดิคอนติเนนเชีย, มหาสมุทรอาร์ทีเซียใต้, มหาสมุทรซินเธียและเขตตะวันออกไกล โดยมีฐานทัพเรือตามหมู่เกาะและเขตอารักขาที่กระทรวงทหารเรือควบคุมโดยตรง

#### **กองเรือจักรภพ**

รัฐจักรภพมีกองเรือเป็นของตัวเอง โดยประกอบไปด้วยเรือรบขนาดเล็กที่มีอาวุธและเทคโนโลยีล้าสมัยกว่ากองทัพเรือสหรัฐเล็กน้อย และมีกองเรือขนาดเล็กกว่ามาก ดังนั้นในยามสงคราม กองเรือเหล่านี้จึงถูกโอนเข้าสู่สายการบังคับบัญชากระทรวงทหารเรือประเทศแม่โดยปริยาย

#### **กองกำลังนาวิกโยธิน (Korps Mariniers)**

กองกำลังทหารราบและกำลังทางบกหลักของกองทัพเรือ มีหน้าที่เป็นหน่วยจู่โจมยึดหัวหาด รักษาความปลอดภัยบนเรือรบ ฐานทัพเรือและเขตปกครองของทหารเรือ นอกจากนี้ หน่วยนาวิกโยธินก็ยังรับหน้าที่ปฏิบัติการในดินแดนโพ้นทะเล โดยเฉพาะในอาณานิคม ทั้งในอาณานิคมของประเทศแม่ รัฐจักรภพและอาณานิคมของประเทศสมาชิกสัมพันธมิตร

### **กองทัพอากาศ (Staatse Luchtmacht)**

เหล่าทัพใหม่ล่าสุดและมีขนาดเล็กที่สุด ประกอบไปด้วยฝูงบินขับไล่และฝูงบินทิ้งระเบิดทางทะเล กำลังพลส่วนใหญ่ประจำการอยู่ในประเทศแม่ บางส่วนอยู่ในเขตยุกซ์ตามาร์

#### **กองบินในรัฐจักรภพ**

รัฐจักรภพมีฝูงบินรบน้อยกว่าประเทศแม่ และฝูงบินเหล่านี้เป็นส่วนหนึ่งของเหล่าทัพบกหรือเรือของรัฐจักรภพเหล่านั้น

## ความสัมพันธ์ระหว่างประเทศ

ในฐานะที่กิลเดอริสเป็นประเทศแม่ของกลุ่มจักรภพกิลเดอริส กิลเดอริสจึงมีความสัมพันธ์ในฐานะรัฐอาวุโสต่อบรรดารัฐจักรภพอันได้แก่ เสรีรัฐซาเรีย, สหภาพอัสตาน่าใต้และรัฐจักรภพซินโดสนีเซีย โดยติดต่อประสานงานผ่านกระทรวงการต่างประเทศและกิจการจักรภพ

กิลเดอริส ในฐานะที่เป็นประเทศสมาชิกสัมพันธมิตรเรเนียร์ริส จึงมีความสัมพันธ์อันดีกับประเทศสมาชิกอื่นๆ โดยเฉพาะกับอาร์ลีเซียและจักรวรรดิไฮราส ในฐานะรัฐมหาอำนาจระดับเดียวกันและรัฐเพื่อนบ้าน

กิลเดอริสมีความสัมพันธ์อันดีกับราชอาณาจักรหิรัญภูมิ ผ่านการสนับสนุนทางเศรษฐกิจและการทหาร หลังจากหิรัญภูมิเผชิญกับกรณีพิพาทกับเอลีเซีย และมีความสัมพันธ์อันดีกับจักรวรรดิยาชิม่า เนื่องจากความสัมพันธ์อันดีในอดีต โดยเฉพาะบทบาทในแนวรบตะวันออกไกลช่วงมหาสงคราม

กิลเดอริสมีความสัมพันธ์ค่อนข้างแย่กับอาราเมีย อักซูเมีย จักรวรรดิสแกนเดอร์เรี่ยน เนื่องจากกิลเดอริสถือครองดินแดนรัฐในอารักขาใต้ความรับผิดชอบของเขตยุกซ์ตามาร์ ซึ่งเป็นดินแดนที่ประเทศเหล่านี้อ้างสิทธิ์ ... มีความสัมพันธ์ที่ไม่ดีกับเสินโจว เนื่องจากมหาสงครามที่จบไปแล้ว และภาพลักษณ์รัฐบาลเสินโจวที่ค่อนข้างไม่ดีในฐานะรัฐบาลขุนศึก และมีความสัมพันธ์ไม่ดีกับเอลีเซีย เนื่องจากท่าทีแข็งกร้าวของเอลีเซีย

กิลเดอริส ในฐานะที่เป็นประเทศสมาชิกสัมพันธมิตรเรเนียร์ริส อยู่ในสภาวะสงครามกับจักรวรรดิวาร์เรียตั้งแต่ปี ส.ศ. 2692

## วัฒนธรรม

วัฒนธรรมกิลเดอริสเป็นวัฒนธรรมที่ค่อนข้างหลากหลาย เป็นการผสมผสานระหว่างวัฒนธรรมเอลฟ์และวัฒนธรรมมนุษย์ ซึ่งมีรูปแบบเฉพาะตามแคว้นต่างๆ รวมถึงอิทธิพลต่างชาติที่สั่งสมมานานนับศตวรรษ เนื่องจากชาวกิลเดอร์มีจิตวิญญาณรักการค้าขายและการสำรวจ

เนื่องจากกิลเดอริสเป็นมหาอำนาจเศรษฐกิจที่เข้าถึงเส้นทางการค้าส่วนใหญ่ของโลก ทำให้ภาษากิลเดอร์เป็นภาษาการค้าและภาษากลางภาษาหนึ่งของโลกในยุคปัจจุบัน

ศาสนาหลักของกิลเดอริสคือศาสนาแซงค์เทรี่ยนรูปแบบโนวาแซงค์เทรี่ยน โดยนิกายกิลเดอร์จะเป็นรูปแบบรื้อฟื้นความเชื่อเทพบรรพบุรุษของเอลฟ์ และการนับถือเทพแซงค์เทรี่ยนในรูปแบบผสมผสานกับความเชื่อพื้นเมือง โดยเทพที่ได้รับการนับถือมากที่สุดคือมารีโนส-ไอเกียร์ เทพแห่งมหาสมุทร ซึ่งเป็นที่นิยมเนื่องจากพวกกิลเดอร์มีวัฒนธรรมผูกโยงกับทะเล

## เกล็ดประวัติศาสตร์

กิลเดอริสได้รับอิทธิพลการออกแบบผสมผสาน โดยมีที่ตั้ง อัตลักษณ์ วัฒนธรรมและภาษาอิงจากดัตช์ โดยเฉพาะในสมัยสาธารณรัฐดัตช์ ขณะที่ระบบการทหารและระบบอาณานิคม รวมถึงสถานะมหาอำนาจอิงจากอังกฤษ โดยเป็นการออกแบบที่มาจากโจทย์ที่ว่า ถ้าหากดัตช์แข่งขันแล้วชนะอังกฤษในยุคล่าอาณานิคมขึ้นมา โลกจะมีหน้าตาอย่างไร?